LIGJ
Nr.10 435, datë 23.6.2011

PËR SHËRBIMIN E KËRKIM-SHPËTIMIT (SAR) NË REPUBLIKËN E SHQIPËRISË NË RAST AKSIDENTESH AJRORE DHE DETARE[footnoteRef:1] [1:  Ndryshuar titulli i ligjit me ligjin nr. 110/2024, datë 31.10.2024, botuar në F.Z nr. 199, datë 26.11.2024] 

 (Ndryshuar me ligjin nr. 110/2024, datë 31.10.2024)
(I përditësuar)

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË
[bookmark: _GoBack]
VENDOSI:

KREU I
DISPOZITA TË PËRGJITHSHME

Neni 1
Qëllimi
(Ndryshuar togfjalësh dhe shtuar shkurtesa me ligjin nr. 110/2024, datë 31.10.2024)

Qëllimi i këtij ligji është përcaktimi i autoriteteve, rregullave dhe procedurave për organizimin e shërbimit të kërkim-shpëtimit SAR, me qëllim shpëtimin e jetës njerëzore, duke përdorur me efektivitet të gjitha burimet e mundshme në kryerjen e operacioneve të kërkim-shpëtimit, në raste aksidentesh të ndryshme ajrore, detare dhe në ujërat e brendshme, duke ndërhyrë, kërkuar, gjetur dhe shpëtuar persona të humbur ose të zhdukur.

Neni 2
Fusha e zbatimit të ligjit

Ky ligj zbatohet në hapësirën tokësore, detare e në ujërat e brendshme të Republikës së Shqipërisë, si dhe në zonat e përgjegjësisë, të ndara sipas marrëveshjeve dy ose shumëpalëshe, të nënshkruara nga Republika e Shqipërisë. 

Neni 3
Përkufizime
(Ndryshuar me ligjin nr. 110/2024, datë 31.10.2024)

Në këtë ligj termat e mëposhtëm kanë këto kuptime:
a) “ARCC” është Qendra Ajrore e Koordinim-Shpëtimit, përgjegjëse për operacionet aeronautike të kërkimit e të shpëtimit.
b) “Emergjenca SAR” është situata e krijuar në rastet e aksidenteve të ndryshme ajrore dhe detare që nënkupton, sipas rastit, një fazë emergjence SAR.
c) “Faza e emergjencës SAR” është situata që tregon, sipas rastit, fazë pasigurie, alarmi ose rreziku të vendosura e të pranuara nga autoritetet ndërkombëtare detare dhe ajrore të ICAO/IMO, nëpër të cilat kalon klasifikimi i incidentit SAR dhe përcaktimi i veprimeve që do të ndërmerren.
ç) “Faza e paqartësisë/pasigurisë” është një situatë kur ekziston paqartësia për sigurinë e mjetit ajror/detar dhe të personave në bordin e tij.
d)	“Faza e alarmit” është një situatë kur mendohet se mjeti ajror/detar dhe personat në bordin e tij ose njësia tokësore janë të pasigurta.
dh) “Faza e rrezikut” është situata në të cilën ekziston një bindje e arsyeshme dhe është e sigurt se personi/personat apo mjeti ajror/detar dhe personat në bordin e tij gjenden në rrezik serioz ose kanë nevojë për ndihmë të menjëhershme.
e) “ICAO” është Organizata Ndërkombëtare e Aviacionit Civil.
      ë) “IMO” është Organizata Ndërkombëtare Detare.
f) “JRCC” është Qendra e Përbashkët e Koordinim-Shpëtimit, përgjegjëse për operacionet aeronautike dhe detare të kërkimit e të shpëtimit.
 g) “KKAKSH” është Koordinatori Kombëtar Ajror i Kërkimit e Shpëtimit.
 gj) “KKDKSH” është Koordinatori Kombëtar Detar i Kërkimit e Shpëtimit.
h) “Mjet detar SAR” është mjeti detar i destinuar për operacione SAR, me pajisje dhe personel të nevojshëm për operacionet detare SAR.
i) “Mjet ajror SAR” është mjeti ajror i konfiguruar për misione kërkim-shpëtimi.
j) “MRCC” është Qendra Detare e Koordinim-Shpëtimit, përgjegjëse për operacionet detare të kërkimit e të shpëtimit.
k) “Njësi shpëtimi SAR” janë njësitë e përbëra nga personel i stërvitur e i kompletuar me mjetet dhe pajisjet e përshtatshme për kryerjen e operacioneve të kërkim-shpëtimit.
l) “Operacione ndërhyrjeje SAR” janë veprimet për shpëtimin e jetës së njerëzve, në raste aksidentesh të ndryshme, ajrore, detare edhe në ujërat e brendshme.
ll) “Rajoni i kërkim-shpëtimit SAR” është një zonë e përcaktuar brenda së cilës sigurohen shërbimet e kërkim-shpëtimit.
m) “RCC” është Qendra e Koordinimit të Shpëtimit, njësi përgjegjëse e organizimit të shërbimeve të kërkim-shpëtimit dhe për koordinimin e kryerjes së operacioneve të kërkimit e të shpëtimit brenda një rajoni kërkimi dhe shpëtimi. 
n) “SAR” është shërbimi i kërkim-shpëtimit, në raste aksidentesh të ndryshme, ajrore, detare dhe në ujërat e brendshme, që nënkupton strukturat, sistemet e vrojtimit, personelin dhe mjetet e procedurat për kryerjen e operacioneve të kërkim-shpëtimit.
nj) “Subjekte private” janë subjektet e përcaktuara në nenin 26 të ligjit nr. 7850, datë 29.7.1994, “Kodi Civil i Republikës së Shqipërisë”, i ndryshuar.

KREU II
ORGANIZIMI, STRUKTURA, PËRGJEGJËSITË DHE DETYRAT KRYESORE TË SHËRBIMIT TË KËRKIM-SHPËTIMIT 

Neni 4
Organizimi i shërbimit të kërkim-shpëtimit 
(Ndryshuar pikat 2, 3 dhe 4 me ligjin nr. 110/2024, datë 31.10.2024)

1. Shërbimi i kërkim-shpëtimit organizohet në nivel kombëtar. 
2.	Shefi i Shtabit të Përgjithshëm të Forcave të Armatosura është Koordinatori Kombëtar i Kërkim-Shpëtimit (KKKSH) në Republikën e Shqipërisë. KKKSH-ja drejton dhe koordinon operacionet e kërkim-shpëtimit nëpërmjet Qendrës Kombëtare të Kërkim-Shpëtimit, e cila luan dhe rolin e Qendrës së Përbashkët të Koordinim-Shpëtimit (JRCC).
3. Komandanti i Forcës Ajrore të Republikës së Shqipërisë është Koordinator Kombëtar Ajror i Kërkim-Shpëtimit (KKAKSH). KKAKSH-ja drejton dhe koordinon operacionet nëpërmjet Qendrës Ajrore të Kërkim-Shpëtimit (QAJKSH), e cila kryen dhe rolin e Qendrës Ajrore të Koordinimit të Shpëtimit (ARCC).
4. Komandanti i Forcës Detare të Republikës së Shqipërisë është Koordinator Kombëtar Detar i Kërkimit-Shpëtimit (KKDKSH). KKDKSH-ja drejton dhe koordinon operacionet nëpërmjet Qendrës Detare të Kërkim-Shpëtimit (QKDKSH), e cila kryen edhe rolin e Qendrës Detare të Koordinimit të Shpëtimit (MRCC).

Neni 4/1
Komiteti Kombëtar i Kërkim-Shpëtimit
(Shtuar me ligjin nr. 110/2024, datë 31.10.2024)

1. Në Ministrinë e Mbrojtjes ngrihet dhe funksionon Komiteti Kombëtar i Kërkim-Shpëtimit, i cili është organ i përhershëm dhe ka përgjegjësi për hartimin e politikave e të strategjive në fushën e kërkim-shpëtimit SAR.
2. Përbërja dhe detyrat e Komitetit Kombëtar të Kërkim-Shpëtimit përcaktohen me vendim të Këshillit të Ministrave dhe me propozimin e ministrit të Mbrojtjes.

Neni 4/2
Funksionet mbikëqyrëse të shërbimit të kërkim-shpëtimit
(Shtuar me ligjin nr. 110/2024, datë 31.10.2024)

1. Autoriteti i Aviacionit Civil ngarkohet për mbikëqyrjen e shërbimit të kërkimit dhe shpëtimit për sa u takon funksioneve të ofrimit të shërbimit SAR, në situata emergjence të avionëve apo personave përkatës në bord të avionit.
2. Për të siguruar ushtrimin e funksioneve mbikëqyrëse, drejtori ekzekutiv i Autoritetit të Aviacionit Civil ushtron të gjitha të drejtat dhe detyrimet e përcaktuara sipas legjislacionit në fuqi për organizimin dhe funksionimin e Autoritetit të Aviacionit Civil.
3. Për të siguruar ushtrimin e funksioneve mbikëqyrëse, inspektorët e Autoritetit të Aviacionit Civil pajisen me kredenciale nga drejtori ekzekutiv, në përputhje me parashikimet e përcaktuara sipas legjislacionit në fuqi për organizimin dhe funksionimin e Autoritetit të Aviacionit Civil.

Neni 5
Qendra Kombëtare e Kërkim-Shpëtimit
(Ndryshuar togfjalësh në pikën 1, shtuar pika 4 me ligjin nr. 110/2024, datë 31.10.2024)

1. Qendra Kombëtare e Kërkim-Shpëtimit është person juridik publik, në varësi të Ministrit të Mbrojtjes, dhe ka si mision menaxhimin dhe koordinimin në nivel kombëtar të operacioneve të kërkim-shpëtimit në hapësirën tokësore, detare dhe ujërat e brendshme të Republikës së Shqipërisë, në raste aksidentesh ajrore dhe detare.
2. Organizimi dhe funksionimi i Qendrës Kombëtare të Kërkim-Shpëtimit, bashkëpunimi me institucionet dhe strukturat e tjera shtetërore, si dhe mënyra dhe procedurat e operimit të sistemit, duke përfshirë edhe linjën e komandimit e kontrollit me koordinatorët kombëtarë të ajrit e detit për ofrimin e shërbimit të kërkimit e shpëtimit, përcaktohen me vendim të Këshillit të Ministrave.
3. Struktura dhe organika e Qendrës Kombëtare të Kërkim-Shpëtimit përcaktohen me urdhër të Kryeministrit, me propozimin e Ministrit të Mbrojtjes.
4. Standardet për shërbimin e kërkim-shpëtimit, në përputhje me aneksin 12 të Konventës Ndërkombëtare të Aviacionit Civil, miratohen me urdhër të përbashkët të ministrit të Mbrojtjes dhe të ministrit përgjegjës për transportin.

Neni 6
Përgjegjësitë

1. Organet shtetërore, të përcaktuara në këtë ligj, janë përgjegjëse për të dhënë ndihmë në operacionet e kërkim-shpëtimit. 
2. Institucionet e tjera shtetërore si dhe subjektet private, sa herë u kërkohet nga Qendra Kombëtare e Kërkim-Shpëtimit, janë të detyruara të ofrojnë ndihmën e tyre në njerëz dhe mjete.
3. Përdorimi i mjeteve të subjekteve private, për qëllime të kërkim-shpëtimit, kompensohet në masën dhe sipas procedurës së përcaktuar me vendim të Këshillit të Ministrave.
4. Çdo mjet ajror/detar, si dhe çdo shtetas shqiptar, në përputhje me mundësitë reale, ka për detyrë të lajmërojë për çdo aksident të vrojtuar dhe të kontribuojë në dhënien e ndihmës.

Neni 7
Detyrat e Qendrës Kombëtare të Kërkim-Shpëtimit
(Ndryshuar emërtim, shtuar fjalë në shkronjën “c” dhe “ë” të pikës 1me ligjin nr. 110/2024, datë 31.10.2024)

1. Qendra Kombëtare e Kërkim-Shpëtimit, në zbatim të këtij ligji, kryen edhe rolin e Qendrës së Përbashkët të Koordinimit të Shpëtimit (JRCC), si dhe ka këto detyra kryesore:
a) siguron koordinimin e përgjithshëm të operacioneve të shërbimit të kërkim-shpëtimit dhe mban kontakte të drejtpërdrejta me shërbimet homologe të shteteve të tjera; 
b) lokalizon mjetet ajrore e detare dhe personat në bordin e tyre, që janë në rrezik dhe/ose të aksidentuar në rajonin e kërkim-shpëtimit të Republikës së Shqipërisë dhe drejton për në vendin e aksidentuar, sa më shpejt të jetë e mundur, njësitë e nevojshme të shpëtimit;
c) drejton dhe koordinon operacionet e shpëtimit të jetës njerëzore, duke përcaktuar përparësitë e ndërhyrjeve; 
ç) siguron ndihmë për mjetet ajrore e detare dhe për personat në rrezik në bordin e tyre në zonën e përgjegjësisë, në përputhje me mundësitë reale;
d) në rast hetimesh, bashkëpunon dhe shkëmben të dhënat e mbledhura me autoritetet kompetente kombëtare e ndërkombëtare;
dh) planifikon dhe specifikon detyrimet e nevojat për përdorim sa më racional të burimeve e të mjeteve;
e) bashkëpunon në fushën e shërbimit të kërkim-shpëtimit, sipas ICAO-së, IMO-së, me shërbimet homologe të vendeve fqinje, me të cilat janë nënshkruar marrëveshje në fushën e kërkim-shpëtimit;
ë) kur e gjykon të arsyeshme, njofton menjëherë strukturat e Ministrisë përgjegjëse për rendin dhe sigurinë, Ministrisë së Mbrojtjes, ministrisë përgjegjëse për shëndetësinë, ministrisë përgjegjëse për transportin, ministrinë përgjegjëse për mjedisin dhe pyjet dhe strukturat e tjera publike, për t’u ardhur në ndihmë në rast aksidentesh.
2. Kompetencat e detajuara të Qendrës Kombëtare të Kërkim-Shpëtimit dhe Koordinatorit Kombëtar për Kërkim-Shpëtimin përcaktohen me vendim të Këshillit të Ministrave.

KREU III
DETYRAT E INSTITUCIONEVE QENDRORE PËR FUNKSIONIMIN E SHËRBIMIT TË KËRKIM-SHPËTIMIT 

Neni 8
Këshilli i Ministrave
(Shtuar fjalë në pikën 1me ligjin nr. 110/2024, datë 31.10.2024)

1. Këshilli i Ministrave miraton “Planin kombëtar për shërbimin e kërkim-shpëtimit”, të bashkëpropozuar nga Ministria e Mbrojtjes, ministria përgjegjëse për shëndetësinë, Ministria përgjegjëse për rendin dhe sigurinë, ministria përgjegjëse për transportin dhe ministria përgjegjëse për mjedisin dhe pyjet.
2. Programet për pajisjen dhe modernizimin e shërbimit të kërkim-shpëtimit miratohen me vendim të Këshillit të Ministrave, me propozimin e Ministrit të Mbrojtjes.

Neni 9
Ministri i Mbrojtjes

Ministri i Mbrojtjes është përgjegjës për administrimin e përgjithshëm të shërbimit të kërkim-shpëtimit e zbatimin e politikave në këtë fushë, si dhe kryen këto detyra:
a) nënshkruan marrëveshje në përputhje me konventat ndërkombëtare, në fushën e kërkim-shpëtimit, në të cilat aderon Republika e Shqipërisë;
b) nënshkruan marrëveshje me vendet fqinje, për kushtet e hyrjes së njësive të kërkim-shpëtimit në hapësirën ajrore, detare, ujërat territoriale dhe territorin e vendeve respektive;
c) miraton tabelën e organizimit dhe pajisjeve të strukturave operacionale të shërbimit të kërkim-shpëtimit;
ç) miraton rregullore, udhëzime dhe manuale për funksionimin e strukturave operacionale të shërbimit të kërkim-shpëtimit;
d) ndjek zbatimin e marrëveshjeve të nënshkruara me institucionet shtetërore dhe subjektet private në fushën e shërbimit të kërkim-shpëtimit.

Neni 10
Ministria përgjegjëse për rendin dhe sigurinë 

Ministria përgjegjëse për rendin dhe sigurinë, në zbatim të këtij ligji, kryen këto detyra:
a) mbështet, me kapacitetet e saj, operacionet e kërkim-shpëtimit; 
b) informon menjëherë strukturat operacionale të kërkim-shpëtimit, në rastet e aksidenteve ajrore, detare, katastrofave dhe fatkeqësive të ndryshme;
c) siguron ruajtjen e rajonit të aksidentit, sipas kërkesës së Qendrës Kombëtare të Kërkim-Shpëtimit;
ç) siguron qarkullimin rrugor, pa pengesa, të strukturave operacionale të kërkim-shpëtimit për në rajonin e kërkimit;
d) identifikon personat që japin informacion të rremë;
dh) kontribuon, nëpërmjet strukturave përgjegjëse të saj, për identifikimin e viktimave;
e) bashkërendon veprimet me strukturat përgjegjëse në Ministrinë e Mbrojtjes.

Neni 11
Ministria përgjegjëse për transportin 

Ministria përgjegjëse për transportin, përveç detyrimeve që rrjedhin nga akte të tjera ligjore a nënligjore, në zbatim të këtij ligji, kryen edhe këto detyra:
a) mbështet, me kapacitetet e saj, operacionet e kërkim-shpëtimit;
b) informon menjëherë strukturat operacionale të kërkim-shpëtimit, për pozicionin, kursin, shpejtësinë dhe sinjalet e thirrjes së avionëve/anijeve në rrezik, brenda rajonit kombëtar të kërkim-shpëtimit;
c) transmeton dhe ndërhyn menjëherë tek avionët/anijet, që ndodhen në afërsi të incidentit, për dhënie ndihme, duke marrë përgjegjësitë e përcaktuara në konventat ndërkombëtare të pranuara me ligj;
ç) kufizon ose ndalon, përkohësisht, fluturimin dhe lundrimin në të gjithë territorin e vendit ose në një pjesë të tij, kur i kërkohet nga strukturat operacionale të kërkim-shpëtimit, gjatë periudhës së emergjencës.

Neni 12
Ministria përgjegjëse për mjedisin dhe pyjet 
(Shfuqizuar shkronja “b” dhe “c”, hequr fjalë në shkronjën “ç” me ligjin nr. 110/2024, datë 31.10.2024)

Ministria përgjegjëse për mjedisin, pyjet, në zbatim të këtij ligji, kryen këto detyra:
a) mbështet, me kapacitetet e saj, operacionet e kërkim-shpëtimit;
b) shfuqizuar;
c) shfuqizuar;
ç) nëpërmjet rrjetit të agjencive rajonale të mjedisit identifikon shkallën e ndotjes dhe rezultatet i bën publike, kur incidenti shoqërohet me ndotje të mjedisit (ajrit, ujërave, tokës);
d) merr përgjegjësitë ligjore, që vijnë si rrjedhim i aderimit në konventat ndërkombëtare, kur shkalla e ndotjes është e lartë dhe rrezikon ndotjen e ujërave ndërkufitare.

Neni 12/1
Ministria përgjegjëse për shëndetësinë
(Shtuar me ligjin nr. 110/2024, datë 31.10.2024)

Ministria përgjegjëse për shëndetësinë, përveç detyrimeve që rrjedhin nga akte të tjera ligjore, nënligjore, në zbatim të këtij ligji kryen edhe këto detyra:
a) mbështet me kapacitetet e saj operacionet e kërkim-shpëtimit;
b) bashkërendon veprimet me strukturat përgjegjëse në Ministrinë e Mbrojtjes;
c) kontribuon nëpërmjet strukturave përgjegjëse të saj për ndihmën e parë shëndetësore dhe transportin e të plagosurve.

KREU IV
PROCEDURAT E LEJIMIT TË HYRJES SË MJETEVE DHE PERSONELIT TË HUAJ TË KËRKIM-SHPËTIMIT DHE TË PJESËMARRJES SË NJËSIVE SHQIPTARE “SAR” NË OPERACIONE KËRKIM-SHPËTIMI JASHTË VENDIT

Neni 13
(Ndryshuar pikat 1 dhe 2 me ligjin nr. 110/2024, datë 31.10.2024)

1. Për vendet e huaja me të cilat është lidhur marrëveshje, leja për hyrjen dhe daljen e mjeteve ajrore, lundruese e të mjeteve të njësive tokësore të shërbimit të kërkim-shpëtimit, me mision kërkim-shpëtimin, pas kërkesës së autoriteteve kompetente, jepet nga Koordinatori Kombëtar i Kërkim-Shpëtimit.
2. Për vendet e huaja me të cilat nuk është lidhur marrëveshje, leja për hyrjen dhe daljen jashtë vendit të mjeteve ajrore, lundruese e të mjeteve të njësive tokësore të shërbimit të kërkim-shpëtimit, me mision kërkim-shpëtimin, pas kërkesës për ndërhyrje të autoriteteve kompetente, jepet nga ministri i Mbrojtjes.
3. Në të dyja rastet operacionet e kërkim-shpëtimit drejtohen nga strukturat operacionale të kërkim-shpëtimit të vendeve ku kryhen misionet e kërkim-shpëtimit. 

KREU V
KUNDËRVAJTJET ADMINISTRATIVE 

Neni 14
Kundërvajtjet administrative

1. Mosrespektimi i detyrimeve, që përcakton pika 2 e nenit 6 të këtij ligji, kur nuk përbën vepër penale, përbën kundërvajtje administrative dhe dënohet me gjobë nga 50 000 deri në 150 000 lekë.
2. Gjoba vendoset nga Kryetari i Qendrës Kombëtare të Kërkim-Shpëtimit.

Neni 15
E drejta për ankim

1. Subjektet, të cilat gjobiten sipas nenit 14 të këtij ligji, kanë të drejtën e ankimit, në rrugë administrative, te Ministri i Mbrojtjes, brenda afateve të përcaktuara nga legjislacioni në fuqi.
2. Pas shterimit të rrugës administrative, subjektet e gjobitura kanë të drejtë të ankohen, në rrugë gjyqësore, sipas legjislacionit në fuqi.
3. Ankimi në rrugë gjyqësore nuk e pengon ekzekutimin e vendimit të gjobës.

KREU VI
DISPOZITA TË FUNDIT

Neni 16
Financimi
(Shtuar pika 1/1, togfjalësh në pikën 2 dhe ndryshuar fjalë në pikën 3 me ligjin nr. 110/2024, datë 31.10.2024)

1. Ministria e Mbrojtjes, në buxhetin e saj, parashikon përballimin e shpenzimeve për Qendrën Kombëtare të Kërkim-Shpëtimit.
1/1. Burimet e financimit të Qendrës Kombëtare të Kërkim-Shpëtimit janë:
a) buxheti i shtetit;
b) fondi për kërkim-shpëtimin, i krijuar në Albcontrol;
c) burime dhe donacione të tjera të ligjshme.
2. Ministria përgjegjëse për rendin dhe sigurinë, ministria përgjegjëse për shëndetësinë dhe ministria përgjegjëse për mjedisin dhe pyjet parashikojnë në buxhetet e tyre përballimin e shpenzimeve për shërbimin e kërkim-shpëtimit, sipas kompetencave respektive.
3. Shpenzimet e tjera, për angazhimin e strukturave në varësi të ministrisë përgjegjëse për transportin, përballohen në përputhje me dispozitat e nenit 98 të ligjit nr. 96/2020, “Kodi Ajror i Republikës së Shqipërisë.

Neni 17
Nxjerrja e akteve nënligjore
(Shtuar togfjalësh në pikën 1 dhe pika 4 me ligjin nr. 110/2024, datë 31.10.2024)

1. Ngarkohet Këshilli i Ministrave të nxjerrë aktet nënligjore në zbatim të neneve 4/1, pika 2, 5 pika 2, 6 pika 3, 7 pika 2 dhe 8 të këtij ligji.
2. Ngarkohet Kryeministri të nxjerrë aktin nënligjor në zbatim të pikës 3 të nenit 5 të këtij ligji.
3. Ngarkohet Ministri i Mbrojtjes të nxjerrë aktet nënligjore në zbatim të shkronjave “c” dhe “ç” të nenit 9 të këtij ligji.
4. Ngarkohen ministri i Mbrojtjes dhe ministri përgjegjës për transportin të nxjerrin aktin nënligjor në zbatim të pikës 4 të nenit 5 të këtij ligji.

Neni 18
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.7041, datë 6.7.2011 të Presidentit të Republikës së Shqipërisë, Bamir Topi
